Eyvind Vesselbo (V), 2014-05-08:
Der er alt for mange hjemløse i Danmark, og det er jo ikke noget, der bare er af nyere dato.
Det er en udvikling, som har været meget negativ gennem årene, og antallet af hjemløse er steget – jeg vil ikke sige støt, men det er steget – igennem en lang række år.
Og vi kan jo ikke have, at folk i den situation, som man er i, når man er hjemløs, ikke bare mangler et sted at bo, men også har en lang række andre problemer såsom alkoholisme, nogle er psykisk syge, nogle er stofmisbrugere og nogle har måske alle tre problemer på en gang.
Så det er klart, at der er brug for at få stoppet den negative udvikling i stigningen af antallet af hjemløse.
Vi forsøgte jo for nogle år siden at afsætte et stort beløb på 500 mio. kr., som skulle være med til at hjælpe på hjemløseproblematikken, altså få folk ud af hjemløshed eller forhindre, at unge, ældre og midaldrende mennesker blev hjemløse.
Det var endog sådan, at en del af de 500 mio kr. – lige under 100 mio. kr., omkring 80 mio. kr. – ikke blev brugt.
Det kan jo overraske, og det var specielt Københavns Kommune, der for en stor del af den sums vedkommende – omkring 72 mio. kr. – ikke kunne bruge de midler til at få hjulpet de hjemløse i Københavns Kommune.
Nu er det jo så heldigt, at når man ikke kan bruge pengene inden for den aftalte periode, har vi mulighed for at bruge pengene i den kommende periode, og det er så det, vi har vedtaget, nemlig at bruge de penge af puljen på 500 mio. kr, som i første omgang ikke blev brugt.
Der er lagt en udmærket plan for at hjælpe de hjemløse og sætte ind for at forbedre deres vilkår.
Sagen er jo, at det ikke er nok bare at give de hjemløse en bolig.
Mange hjemløse siger: Jamen det er jo fint nok at få en bolig, men jeg kan ikke klare at være der, for jeg har en lang række andre problemer.
Der, hvor man skal sætte ind, er med en helhedsbehandling af de her mennesker – ikke bare give dem en bolig, men også hjælpe dem, hvis de er misbrugere eller psykisk syge.
Der skal gives en samlet pakke.
Det her lovforslag, som jo er en del af finanslovsaftalen, går ud på, at man skal hjælpe unge mennesker under 30 år, som modtager kontanthjælp, uddannelseshjælp og revalideringsydelse, med huslejen, hvis de i en periode ikke kan klare deres husleje.
Det er i første omgang en periode på 6 måneder, og der er afsat 20 mio. kr. om året i bloktilskud til kommunerne, så de ligesom kan sørge for at hjælpe de unge under 30 år, som har problemer med huslejen, med at få betalt huslejen, så de ikke bliver hjemløse.
Det er sådan set et meget fint og godt forslag.
Der er to ting i forslaget, jeg lige vil nævne, og den første er perioden på de 6 måneder.
Det er jo noget, vi har lavet som en del af finanslovsaftalen, men det er klart, at det jo er en drøftelse værd, om denne periode på 6 måneder skal ligge fast, eller om man i nogle tilfælde kunne lave en dispensation.
Vi står helt ved den aftale, der er lavet, men jeg synes bare, det er vigtigt at slå fast, at der måske kunne være noget i at være lidt mere fleksibel.
Så er der det andet punkt, og det er, at der er afsat 20 mio. kr. om året, men i år, altså 2014, kan man kun bruge 9,4 mio. kr., tror jeg der står.
Der mangler jo så at blive brugt et beløb på 10 mio. kr., og der har jeg bedt ministeren om at finde ud af, hvad man gør med dem.
Skal kommunerne bare have et bloktilskud, som de ikke bruger til det, det er afsat til, eller hvordan får man løst det problem?
Det er klart, at Venstre synes, det her er en god ting, og vi støtter selvfølgelig forslaget.